b'\n_START_ARTICLE_\nBiom\n_START_PARAGRAPH_\nEt biom er en ensartet, \xc3\xb8kologisk sammenh\xc3\xa6ng, der findes over et m\xc3\xa6gtigt omr\xc3\xa5de, s\xc3\xa5 som tundra eller steppe. Biosf\xc3\xa6ren omfatter alle Jordens biomer \xe2\x80\x93 samtlige steder, hvor liv er muligt \xe2\x80\x93 fra de h\xc3\xb8jeste bjerge til oceanernes bund._NEWLINE_\xc3\x98kosystemer er ikke isolerede fra hinanden, og de er i virkeligheden n\xc3\xb8je forbundne. F.eks. kan vand cirkulere mellem \xc3\xb8kosystemer via vandl\xc3\xb8b eller havstr\xc3\xb8mme. Vand er et flydende levested, der selv afgr\xc3\xa6nser \xc3\xb8kosystemer. Nogle arter, som f.eks. laks eller \xc3\xa5l bev\xc3\xa6ger sig mellem havsystemer og ferskvandsystemer. Disse forhold mellem \xc3\xb8kosystemer f\xc3\xb8rte til, at man dannede begrebet biom._NEWLINE_Selv om det forenkler en mere kompliceret sammenh\xc3\xa6ng, giver l\xc3\xa6ngdegrader og breddegrader en godt tiln\xc3\xa6rmet beskrivelse af biodiversiteten i biosf\xc3\xa6ren. Meget generelt sagt aftager frodigheden i biodiversiteten (b\xc3\xa5de for dyr og planter) fra \xc3\xa6kvator (som f.eks. i Brasilien) og i retning af polerne._NEWLINE_Biomerne svarer ret n\xc3\xb8je til opdelinger af kloden i forhold til breddegraderne fra \xc3\xa6kvator til polerne, men under p\xc3\xa5virkning af milj\xc3\xb8et (vand, land, bjerge osv.) og klimaet. Det skyldes, at opdelingen stort set bygger p\xc3\xa5 arternes tilpasning til temperatur og fugtighed. For eksempel finder man kun havets planter i den del, som kaldes den fotiske zone (hvor lyset kan tr\xc3\xa6nge igennem), mens man hovedsageligt finder n\xc3\xa5letr\xc3\xa6erne, hvor der er bjerge eller h\xc3\xb8jt mod nord._NEWLINE_En anden m\xc3\xa5de at vise disse forskelle p\xc3\xa5 er at bruge begrebet \xc3\xb8kozone, som i dag er meget veldefineret, og som i store tr\xc3\xa6k f\xc3\xb8lger kontinenternes gr\xc3\xa6nser. Disse zoner er p\xc3\xa5 deres side inddelt i \xc3\xb8koregioner, hvor afgr\xc3\xa6nsningen i visse tilf\xc3\xa6lde er mere omdiskuteret. Pointen er dog den, at man kan genfinde eksempler p\xc3\xa5 de fleste biomer inden for flere \xc3\xb8koregioner. F.eks. finder man n\xc3\xa5leskov i pal\xc3\xa6arktiske, i den nearktiske og i den neotropiske zone.'